《送十二弟宗则之祥符教谕任》
清代·吕宪曾

西风吹鸿雁，飞鸣过园林。嘹唳入我耳，凄凄动我心。

我心胡为动，为言别弟昆。弟昆共一堂，吹篪和以埙。

岁时联宴会，伏腊共明禋。礼貌无雕饰，性至情自真。

中年纷仕宦，南北叹离群。忆昔同就传，受业有先民。

戒我端趋向，教我以成人。悠悠四十年，玩愒负师恩。

贤书虽滥厕，诗书气未深。子今为人师，德成必有邻。

黉宫育才地，梁台多嘉宾。行矣敦教化，努力振斯文。

以此勤职业，应知吾道尊。我行悲迟暮，宦迹等浮云。

垂老仍墨绶，勇退是夙因。白头期聚首，天涯各爱身。

作者简介：吕宪曾，字章范，河南新安人。康熙戊子举人，官溆浦知县。有《舒亭诗草》。